НэхъыфIхэм я зэпэщIэтыныгъэ
Мэзкуу дэт «Салют Гераклион» спорт комплексым мы махуэхэм щекIуэкIащ «Битва полов» зыфIаща, лъагэу дэлъеинымкIэ цIыхухъухэмрэ цIыхубзхэмрэ я зэхьэзэхуэр. Зэрыхуагъэфэщауэ, хьэрхуэрэгъу нэхъыщхьэ зэхуэхъуащ дунейпсо рейтингым пашэныгъэр щызыIыгъ Ласицкене (Кучинэ) Мариерэ Лысенкэ Данилрэ.
Иджырей зэхьэзэхуэм текIуахэр къызэрыщалъытэр Спириев Божидар и таблицэм къызэрыщыхьам тетут. Псалъэм папщIэ, цIыхубзхэм лъагэу дэлъеинымкIэ я дунейпсо рекордым (сантиметр 208-рэ хъум) хуэзэр очко 1299-мэ, цIыхухъухэм я дунейпсо рекордым (сантиметр 243-рэ хъум) хуагъазэр очко 1296-рэщ. Апхуэдэу дэтхэнэ лъагапIэми езым пэхъун очко бжыгъэ иIэжщ.
ТIэунейрэ дунейпсо чемпион Ласицкене (Кучинэ) Марие зэхьэзэхуэр жыджэру къыщIидзащ икIи гугъущэ емыхьу сантиметри 199-м нэсащ. Лысенкэ Данил щIэдзапIэм лъагапIитIыр, сантиметр 233-мрэ сантиметр 236-мрэ, къызэринэкIри очко бжыгъэхэмкIэ япэ ищащ. Къыхэдгъэщынщи, а лъагапIэхэр мы лъэхъэнэм дуней псоми езы Лысенки я рекордщ. Марие и тренерым ечэнджэща нэужь, сантиметр 202-м щхьэпрылъыну триухуащ. АрщхьэкIэ, спортсмен цIэрыIуэм ар къехъулIакъым икIи балл 1209-рэ иIэу етIуанэ хъуащ. Абы ирихьэлIэу Лысенкэ Данил сантиметр 236-м и ужькIэ балл 1233-рэ зыIэригъэхьат. ТекIуэныгъэр къызэрихьам щхьэкIэ къэмыувыIэу, Данил нэхъ лъагэжу дэлъеину хуеящ, арщхьэкIэ сантиметр 240-р абы къызэринэкIыфакъым.
Ахъшэ саугъэтхэм къищынэмыщIауэ, зэхьэзэхуэм и къызэгъэпэщакIуэхэм Лысенкэрэ Ласицкенерэ хурагъэщIа тажхэри хуагъэфэщащ. Фигу къэдгъэкIыжынщи, «Битва полов» япэ урысейпсо зэхьэзэхуэм и саугъэт фондыр сом 1 мелуан хъууэ щытащ.
МЭЗКУУ Къанщобий.
